БЪЛГАРСКА АКАДЕМИЯ НА НАУКИТЕ – 153 ГОДИНИ ИСТОРИЯ

Честването на рождения ден от създаването на най-старата българска научна институция, Българска академия на науките, винаги е било чудесен повод да си напомним какво сме сътворили през годините и какво сме спечелили в полза на хората. Можем ли да се похвалим, че днес, след 153-годишна история, градивно сме развили завещаното ни от нашите предшественици? Нали и ние като тях сме се обрекли на делото да служим на страната си. Ангажирани сме с това, че сме представители на една от най-старите европейски държави с хилядолетна култура и **за разлика от много други народи сме с дълбоки исторически и езикови корени. Спечелихме си завидното международно признание да сме „държава на духа“**. Патетиката в случая е съвсем естествена, особено когато се обръщаме към време, което разкрива неистов порив на възкръсналия ни народ за знание и напредък.

Българското книжовно дружество, чийто правоприемник е Българска академия на науките, остава уникален феномен. Създаването му, когато още няма българска държава, остава едно от върховите събития през Българското възраждане, наред със създаването на първото светско училище в Копривщица през 1835 г., на първото читалище в Свищов през 1856 г. и на учредяването на Българската екзархия през 1870 г. То, по думите на първия му председател Марин Дринов, е въплъщение на идеите за обединение на всички „образовани българи и народни заведения” и за установяване на тесни връзки с „учения мир въобще”. „Без помощта на науката – казва Марин Дринов – един народ никога не би достигнал да има значение за цялото човечечество”. Дали той е знаел прокламацията на св. Константин-Кирил Философ, направена близо 1000 години преди това във връзка със създаването на славянското писмо, че „Голи са без книги всички народи...“. Сигурно я е знаел, защото поощрява българите към наука, като ги определя като „трудолюбиви хора, одарени със светли умствени способности и с хубави нравствени качества...”. Думите му се оказват пророчески, тъй като само за първите няколко десетилетия от своето съществуване, Дружеството установява правописа, издава множество български паметници и исторически изследвания и поставя основите на българската хуманитаристика, геология, статистика, география и пр. За сравнително кратък период от време, то се утвърждава като най-авторитетен научен и просветен център от европейски тип, събирайки като във фокус цвета на образованата българска интелигенция. Успехът наистина е голям, тъй като нашите предци започват не с друго, а с духовното извисяване на човека, с изграждането на модерни училища и читалища, със съставянето и издаването на книжнина, която да възпитава.

Идеята за създаване на научна организация с цел да се обединят образованите българи вътре и вън от българските земи, като творческите им сили се насочат в работа за цялостен напредък на Отечеството, идва от примера на други европейски народи, които вече са сформирали научни дружества или академии. Немалко от тях, както е установено, участват в процеса на консолидиране на най-продуктивните сили на дадена нация за постигане на набелязаните цели. Това заляга в основата и на Българското книжовно дружество. Знаменателно е, че в първата му сметководна книга, Кондиката, са записани 322 имена на родолюбиви българи, изразяващи готовност да станат спомоществователи за създаването му. Това са личности с огромно морално съзнание, с пълна всеотдайност в името на духовния напредък на народа ни. Те са от всички слоеве на обществото: търговци, писатели, просветни дейци, книжовници, общественици, революционери... Имената на Евлогий и Христо Георгиеви, Васил Друмев, Добри Войников, Васил Левски, Христо Ботев, Найден Геров, Марин Дринов, Васил Стоянов и много други остават завинаги в съзнанието ни като строители на утвърдилата се най-голяма научна институция у нас.

Преименуването на Дружеството в Академия идва съвсем естествено през 1911 г. Дискусиите в XV-то Народно събрание по повод предлагания Закон за Академия на науките, състояли се в края на същата година, всъщност са признание за заслугите на Дружеството като важна емблема на учеността и просветеността в българската държава. В мотивите, с които законът е внесен, както се вижда от стенографския дневник на Народното събрание, се изтъква задължението на държавата да насърчи „още повече новообразуваната Академия в нейната разширена научна деятелност” и да отреди бюджетна субсидия „за услугата, що прави Българската академия със своята работа на Отечествената наука и на самата държава...”. Не се поставя под съмнение автономността на Академията като „самостойно и независимо научно учреждение”. Забележително е, че дори опоненти на вносителя подкрепят тази независимост: „Няма нужда – казват те – Академията да бъде под никаква власт... науката не знае... никаква подчиненост”. За просперитета на новата институция дължим много, както е известно, на Иван Евстратиев Гешов, министър-председател на България, председател на Книжовното дружество и на БАН, както и техен меценат. Неговото верую, изразено в Завещанието му, е в пълен синхрон с мисията на научната институция. То звучи особено актуално и днес: „...борих се – казва Гешов – ...да се постигне сговор между българските синове... между съсловия и партии, между балканските държави и народи... единственото спасение на България – заключава той –ешов – в Г е да се работи за преражданетоешов – в Г на нейната душа, за културата на ума и сърцето на нейните синове...“.

След Втората световна война към оформените дотогава звена в Българска академия на науките – хуманитаристика, изкуства и природо-математически науки, се добавят и тези на техническите науки. Академията дава на България първия досег с новите постижения в съвременната наука. Да си припомним, че оттук започва развитието на атомната физика, на атомната енергетика, на оптoелектрониката, на лазерните и компютърните технологии; тук се осъществява първата връзка със световната мрежа; наши звена са в основата на българското участие в изследването на Космоса. Към това Българска академия на науките обслужва държавата с рутинни научноприложни дейности, като мониторинг на сеизмичната обстановка и на околната среда, дава становища по важни национални въпроси за развитието на обществото и държавата. Тук се извеждат параметрите на националната идентичност на българите както в България, така и сред българската диаспора, пръсната в различни краища на света. Реконструира се обществено-политическата и социално-културната история на страната във всичките й области от най-ранно време до съвремеността ни. Патентните изобретения на учени от Академията се измерват с хиляди, а редица открития носят голямо международно признание. Сред тях не могат да не се споменат конкретно тези от най-голям мащаб, като първият в Югоизточна Европа изследователски атомен реактор, построен през 1950 г., откритието на акад. Георги Наджаков за фотоелектричния ефект, леенето с противоналягане, разработено под ръковод­­ството на акад. Ангел Балевски, откритията на акад. Иван Костов в областта на минералогията, на акад. Евгени Будевски в електрохимията, които поставят България четвърта в света по технология на литиеви елементи, постиженията на акад. Румен Цанев в областта на молекулярната организация на генетичния апарат, на акад. Благовест Сендов в областта на математиката, постиженията в астронавтиката, откритията в областта на старобългаристиката за наличието на оригинално старобългарско творчество от ранната Кирило-Методиева епоха, в областта на тракологията и археологията, като Варненския енеолитен некропол и Рогозенското съкровище, предизвикали огромна сензация и още много други, да не говорим за интердисциплинарните и компаративните изследвания, които се правят в общобалкански, общоевропейски и в световен мащаб.

В разреза на вековното се съществуване, Българска академия на науките преминава през низ от големи обществено-политически, социално-икономически и културно-идеоло­гически сътресения. Въпреки това или пък точно затова тя успява да се запази като водеща и градивна национална институция. Няма значимо събитие или значима личност от научната и културната ни история, които да не са представени в Българска академия на науките, а и тя да не е основен организатор на представянето им – било то с научен форум, с експониране на изложби или с публикуване на материали. И днес, когато човечеството изживява редица кризи, и то кризи, струпали се една връз друга – социална, икономическа, политическа, здравна, криза на сигурността, криза на личността, Българска академия на науките не спира да работи енергично за тяхното преодоляване. Функционирането й остава неразделна част от българската държавност. Твърде тревожно е обаче, че като общество, ние сме стигнали висока точка на разединение и непримиримост един към друг, на отрицание на онова, което е постигнато преди нас. Не е ли силата на един народ в това да се тачат и уважават установените му традиции? Дали следва при поредна политическа смяна конюнктурно да сечем клона, на който седим и късогледо да си мислим, че всичко от нас започва? Със сигурност не е лесно да съумееш да оцениш кое от направеното е особено необходимо и да надграждаш над него, да отсяваш нужното от ненужното. Знаем си, че отрицанието и песимизмът далеч не са чужди на генетичния „чип“ на българина. Но ако се опитаме да вземем някои поуки от историята ще видим, че в условията на всеобщи кризи, на драматични колизии и промени в глобален мащаб, важно е да сме заедно, обективно да оценим онова, което сме постигнали и съхранили. Да, „съединението прави силата“, но тези заветни думи често остават кухи – реализацията им каточе ли се оказва непосилна. А те ни насочват към това, заедно да се изправим пред проблемите и да ги решаваме в диалог, с ангажираност и разбиране, заедно да работим за насърчаването на онези области, които са стълбовете на всяко общество и от които зависи постигането на по-добър живот. Безспорно това са науката, образованието, културата и изкуствата, иновациите и технологиите. Опитът показва, че съгласието, единението и толерантността могат само да допринесат за успеха на поставените цели, както и че във време на загуба на традиционни морални ценности от съществено значение стават образованието и духовността – две сфери от орбита на науката. Духовност, разбирана като непрекъснато интелектуално и морално усъвършенстване на основата на задълбочено познание, което дава увереност и гради самочувствие. Тъкмо в този смисъл акад. Ангел Балевски беше писал: „И нашият народ може да се причисли към великите... Той е велик със своето историческо минало, със своите възможности, със своето духовно богатство...“. Резонно е да се попитаме дали липста на духовност не е една от причините за функционирането в последно време на паралелно маргинално общество – общество за съжаление от предимно млади хора, оставащи без образование и възпитавани в криворазбрана популярност, която по същество в огромната си част е халтура, поддържана от ширеща се комерсиалност.

Проблемите не са малко и са особено наболели. Учени от Академията, великолепни специалисти в отделните области, активно се включват в дискутирането им. Разбира се, че най-ценният капитал в Българска академия на науките са хората, работещи в нея. Както преди 153 години, така и сега, те са на разположение на българското общество. Българските учени са в състояние да предложат и предлагат най-компетентно, аргументирано и независимо мнение по същностни проблеми във всички области на социално-обществения и духовния живот и чрез знанията си се включват във възпитанието и образованието на младото поколение, което – силно се надяваме – можем да увлечем с работата и с примера си. Изтъквано е, че Българска академия на науките е институцията, която определя много от жалоните, нужни на модерната политика във всичките й аспекти. Учени от Академията например неведнъж са участвали в изработването на програми за национална стратегия. И до днес обаче, въпреки усилията ни, няма утвърдена общонационална програма и, както е известно, ние оставаме една от малкото европейски държави без приета дългосрочна национална програма. В тази връзка ще цитирам думите на св. Йоан Богослов от неговото Откровение: „Блажен е оня, който чете, и ония, които слушат... и пазят писаното...“. С оглед на това да дадем умения и опит за постигане на общите целибяха създадени и многобройните академични центрове в различни градове на страната и вън от нея – науката беше изнесена извън стените на Академията, за да се знае какво се прави в отделните научни области и какво може да е от полза за онези, които се интересуват от това.

Запитаме ли се какво значи цялата многостранна дейност на Българска академия на науките или, както неведнъж някой ехидно пита, „е какво правите вие там в БАН“, бих отговорила може би твърде тривиално – правим знание. И веднага ще се аргументирам с нещо още по-тривиално: откакто свят светува, човечеството се стреми тъкмо към знание – в зората на своето начало то се е опитвало да разбере най-напред основното за четирите стихии на света, който го заобикаля – вода, въздух, огън и земя. Да ги разбере и опознае, за да ги преодолява и управлява, да оцелява и да реализира стремежа си към по-добър живот. Знанието винаги печели, защото то води до можене – да вървиш напред, да успяваш и да побеждаваш. Постигането на всичко това, мисля, вече не звучи тривиално – даваме си сметка, че изисква редица усилия: труд, кураж, смелост, постоянство и най-вече всеотдайност и любов. Убедена съм, че тъкмо в знанието можем да намерим духовните опори в често губещата се почва под краката ни. Всъщност нашето знание ситуира действителността около нас и определя мотивациите ни. Ако има един световен език, това е езикът на знанието – на идеите и на опита, споделени между хора от различни възрасти, раси, професии. Неукият, неинформиран и незнаещ човек днес е обречен. Знанието възпитава и създава последователи. Известно е, че и най-хубавите цели, които човек си поставя, няма как да се сбъднат, ако няма последователи. Затова и стремежът към знание, т.е. към наука, не секва – той е благословен, синоним на напредък. Благодарение на него ние сме оцелели като народ. Това са разбирали и едни от най-извисените наши предшественици, чийто пример ни е възпитавал, а вярвам и много от нас възпитават с него децата си. Да цитирам само „Под игото“ на патриарха на българската литература Иван Вазов, който пише: „Сам останал прост, Марко обичаше учението и учените... той чувстваше, със сърцето разбираше, че в науката се крие някаква тайнствена сила, която ще промени света. Той вярваше в науката, както вярваше в Бога, без разсъждение“.

Българска академия на науките, в заключение, е призвана да твори знание и да бъде пазител на българския дух и на българската идентичност. Това е историческата й мисия. Тя е в нейния генезис. Затова, когато говорим за нея, ние с право я съотнасяме към нашата родова памет. Грижата на Академията винаги е била да дава най-актуални знания, да възпитава в морал, уважение и зачитане на постигнатото. Оттук и инвестирането в науката, както неведнъж е казвано досега, е инвестиране в просперитета и в бъдещето. Страната ни сега има нужда не да бъде бутана в различни посоки, а да е теглена мощно напред от учени и можещи хора, милеещи за родното и знаещи какво значат отговорност, национална чест и достойнство. Ще завърша с думите на безсмъртния Левски от писмото му до Панайот Хитов от 10 май 1871 г.: „...времето е в нас и ние сме във времето; то нас обръща и ние него обръщаме...“. Дай Боже да се обръща за мир, човещина и обич!

Честит празник!